钦定古今图书集成/明伦汇编/官常典/第230卷 > 黄洽
## 钦定古今图书集成/明伦汇编/官常典/第230卷 > 黄洽

按《宋史》本传：“洽字德润，福州候官人。隆兴元年，以太
学生试春官第二，诏循故事，临轩赐第二人及第，授
绍兴府观察判官。秩满就铨选，不用前名例谒庙堂。
宰相陈俊卿白于上，改宣义郎，除国子博士。适有旨，
职事官无待次，改差浙东安抚司主管机宜文字，继
为太学、国子博士，枢密院编修官，通判福州。奉祠，召”
为太常丞。请外，孝宗方厉精求治，曰：“黄洽厚德，方任
以事。”不许。当对，奏三事：“备事莫若储才，士卒当练其
心，军政必预为谋。”上矍然。洽徐奏：“愿戒饬州郡，毋烦
扰以致寇，毋轻易以玩寇，寇扰而后定，伤根本多矣。”
繇秘书郎迁著作郎。上谕词臣：“秘阁储英俊为异时
公卿用行，黄洽词可及之。”除右正言，首奏：“谏臣非具
员，职在谏争。朝政有阙，所当尽言。”上亦以为端士，许
其尽言无隐。除侍御史。会水旱频仍，因祠祭上言：“此
事全在一念。陛下夙兴默想，专精在民，身虽法宫，心
则坛壝，洋洋左右，理非漠然。洊岁荒歉之由，必有未
尽契神示之心者。”一日特诏：“诸路奉行荒政不虔，差
官按视安集。”洽亟奏：“使者一出，官吏必须知畏，其常
平一司，所职何事？淮、浙、江东见有使，以五使分五路，
尚虑不周知。今遣一人兼二三路，不过阅图帐、户口
多寡，地里辽邈，安能遍历乎！若专责常平，名正而职
举，事分而察精。”又奏：“艺祖惩藩镇偏重之失，不欲兵
民之权聚于一夫之手。今使主兵官，兼郡寄，是合兵
民权为一，且属边徼，偏重尤甚。”上皆嘉纳。洽所论列，
未尝攟摭细故他慝以累其终身。除右谏议大夫。上
方锐志肄武，洽因风谏，言：“《颐》之《大象》：‘君子以慎言语，
节饮食’。言语饮食犹谨节之，况其他乎？凡筋力喘息
之间，一有过差，皆非所以养其身也。”上曰：“卿言无非
仁义忠孝，可为万世臣子之法，朕常念之。”洽在经筵，
言：“宰相代天理物，要在为国得人。人主之命相，任则
勿疑。宰相重则朝廷尊，朝廷尊则庙社安。宰相抡才
任职，当尽公心。君子进则庶职举，庶职举则天下治。”
上首肯再三，乃曰：“卿如良金美玉，浑厚无瑕，天其以
卿为朕弼耶？”除御史中丞。奏：“荐举请托，必竞于宰执、
台谏之门，若宰执、台谏不为人觅举，使士大夫咸自
率厉，以公道得之，岂不甚善？或果知其人，露章以荐，
亦何不可？”潭州奏彊盗罪不至死，应配者坐加役流。
有旨具议。洽曰：“彊盗异他盗，以其故为也。若止髡役，
三年之后，圈槛一弛，豨突四出，善良受害，可胜数耶？
况役时必去防闲之具，走逸结合，患尤甚焉。”上深然
之。除参知政事，上曰：“卿每告朕用人，今卿居用人之地，不可不勉。”上因商榷除目，洽罄竭无所顾避，上大
喜曰：“五十年无此差除。”除知枢密院事。洽累章求去，
许之，除资政殿大学士、知隆兴府。光宗受禅，特诏言
事，洽奏：“用人为万世不易之论，臣前以此纳忠寿皇，
今复告于陛下。”屡乞归田，寻畀提举洞霄宫。方未得
请也，人劝之治第，洽曰：“吾书生，蒙拔擢至此，未有以
报国，而先营私乎？使吾一旦罪去，犹有先人敝庐，可
芘风雨，夫复何忧！”庆元二年致仕，洽常言：“居家不欺
亲，仕不欺君，仰不欺天，俯不欺人，幽不欺鬼神，何用
求福报哉？”六年七月薨，年七十九。赠金紫光禄大夫。
洽质直端重，有大臣体，两朝推为名臣。有《文集奏议》
八十五卷。